Vísindamenn hafa fundið flak skipsins sem heimskautafarinn Ernest Shackleton fór á til Suðurskautsins. Skipið sökk fyrir hundrað og sex árum en enginn fórst.
Flakið af skipi heimskautafarans Ernest Shackleton, sem sökk á Suðurskautinu árið nítján hundruð og fimmtán, er fundið. Skipið þykir ótrúlega heillegt.
Ernest Shackleton lagði af stað í desember nítján hundruð og fjórtán á skipi sínu Endurance, eða þrautseigju, í átt að norðvestanverðu Suðurskautinu. Takmark hans var að vera fyrstur til að fara fótgangandi þvert yfir Suðurskautslandið. Í janúar nítján hundruð og fimmtán festist skipið í ís og sat fast í tíu mánuði. Þá höfðu ísjakarnir sett gat á skipsskrokkinn og því flúðu skipverjarnir skipið sem svo á endanum sökk. Við tók svo nokkurra mánaða svaðilför sem endaði með því að þeim var bjargað í ágúst nítján hundruð og sextán. Shackleton gerði aðra tilraun til að ná þessu markmiði sínu árið nítján hundruð tuttugu og eitt, en lést á leið sinni á áfangastað.
Nokkrar tilraunir hafa verið gerðar til að finna skipið, en það var fyrst nú um helgina sem það tókst. Leiðangur vísindamanna hjá Falkands Maritime Heritage Trust á Falklandseyjum, fór af stað nú í febrúar með ísbrjót og neðansjávardróna að vopni. Og um síðustu helgi fannst skipið á þriggja kílómetra dýpi í Weddel hafi, í ótrúlega heillegu ástandi.
Mensund Bound, sjávarfornleifafræðingur, segir að þar sem engir sýklar sem éta timbur séu til staðar neðan sjávar sé skipið nánast í sama ástandi og þegar það sökk. Þó að brot sjáist í viðnum hefur það haldist vel saman, stendur upprétt og jafnvel nafnið á því sést afar greinilega á myndum.
Fundurinn þykir marka mikil tímamót. Ekki aðeins vegna sögunnar sem það hefur að geyma um þessa tveggja ára veru Shackletons og félaga í og við Suðurskautið, heldur einnig vegna þess að tekist hafi að finna skipið á þessu ísi lagða hafsvæði.

Vísindamenn hafa fundið flak skipsins sem heimskautafarinn Ernest Shackleton fór á til Suðurskautsins. Skipið sökk fyrir hundrað og sex árum en allir björguðust.